EXIM Biz Transformation Loan สินเชื่อที่ฉีกทุกกฎ ดอกเบี้ยต่ำสุด 2% ต่อปี
EXIM BANK คลอด “EXIM Biz Transformation Loan” ดอกเบี้ยต่ำสุด 2% วงเงินสูงสุด 100 ล้านบาท ผ่อนยาวสบายๆ 7 ปี
15 ต.ค. 2564

EXIM Biz Transformation Loan สินเชื่อที่ฉีกทุกกฎ ดอกเบี้ยต่ำสุด 2% ต่อปีEXIM BANK คลอด “EXIM Biz Transformation Loan” ดอกเบี้ยต่ำสุด 2% วงเงินสูงสุด 100 ล้านบาท ผ่อนยาวสบายๆ 7 ปีดร.รักษ์ วรกิจโภคาทร กรรมการผู้จัดการ ธนาคารเพื่อการส่งออกและนำเข้าแห่งประเทศไทย (EXIM BANK) เปิดเผยว่า EXIM BANK พัฒนาบริการใหม่ “EXIM Biz Transformation Loan” โดยได้รับความเห็นชอบจากที่ประชุมคณะรัฐมนตรีตามข้อเสนอของกระทรวงการคลังเมื่อวันที่ 12 ตุลาคมที่ผ่านมา เพื่อช่วยให้ผู้ประกอบการไทยมีความพร้อมในการผลิตและส่งออกสินค้าสู่ตลาดโลก ทดแทนการขยายตลาดภายในประเทศที่ทำได้ยากท่ามกลางภาวะเศรษฐกิจในปัจจุบัน บริการดังกล่าวเป็นสินเชื่อระยะยาวเพื่อให้ผู้ประกอบการทุกขนาดธุรกิจและทุกกลุ่มอุตสาหกรรม รวมถึง SMEs นำไปใช้ปรับปรุงเครื่องจักร โรงงาน หรือลงทุนเพิ่ม รวมทั้งปรับปรุงระบบซอฟต์แวร์ดิจิทัล เพื่อยกระดับประสิทธิภาพและกระบวนการการผลิต ตลอดจนขยายกำลังการผลิต ให้ได้สินค้าคุณภาพดีได้มาตรฐานสากล โดยเน้นอุตสาหกรรมเป้าหมายใหม่ (S-curve) และอุตสาหกรรมเกี่ยวเนื่องที่ได้รับผลกระทบจากสถานการณ์การแพร่ระบาดโควิด-19 เช่น อุตสาหกรรมแปรรูปอาหารและเกษตรแปรรูป อุตสาหกรรมยานยนต์สมัยใหม่ อุตสาหกรรมอิเล็กทรอนิกส์ อุตสาหกรรมอนาคต เช่น หุ่นยนต์เพื่ออุตสาหกรรม อุตสาหกรรมดิจิทัล อุตสาหกรรมเชื้อเพลิงชีวภาพและเคมีชีวภาพ เพื่อรองรับความต้องการของผู้บริโภคยุค New Normal และ Next Normal ในระยะข้างหน้า เป้าหมายวงเงินสินเชื่อรวม 5,000 ล้านบาทEXIM Biz Transformation Loan เป็นสินเชื่ออัตราดอกเบี้ยพิเศษ 2% ต่อปีในปีที่ 1-2 ส่วนปีที่ 3-5 อยู่ที่ Prime Rate -2.00% ต่อปี และปีที่ 6-7 อยู่ที่ Prime Rate โดย Prime Rate ณ 14 ตุลาคม 2564 เท่ากับ 5.75% ต่อปี วงเงินกู้สูงสุด 100 ล้านบาทต่อราย ผ่อนชำระนานสูงสุด 7 ปี รวมระยะเวลาปลอดชำระเงินต้น 1 ปี สามารถใช้หนังสือค้ำประกันของบรรษัทประกันสินเชื่ออุตสาหกรรมขนาดย่อม (บสย.) เป็นหลักประกันร่วมกับบุคคลค้ำประกันได้ ฟรี! ค่าธรรมเนียมค้ำประกัน บสย. สูงสุด 3 ปี แถมวงเงินบริการสัญญาซื้อขายเงินตราต่างประเทศล่วงหน้า (Foreign Exchange Forward Contract) 1.5 เท่าของวงเงินสินเชื่อ ระยะเวลาให้บริการตั้งแต่บัดนี้ถึง 31 กรกฎาคม 2565


กรรมการผู้จัดการ EXIM BANK กล่าวว่า ธุรกิจจะก้าวผ่านวิกฤต หากสามารถปรับตัวได้ทันการเปลี่ยนแปลงของโลก เข้าใจความเปลี่ยนแปลงของพฤติกรรมผู้บริโภค ช่องทางการทำตลาด มาตรการหรือกฎระเบียบทางการค้าระหว่างประเทศ EXIM BANK จึงเร่งพัฒนาบริการทั้งด้านข้อมูลความรู้ เงินทุน และเครื่องมือทางการเงินใหม่ ๆ โดยล่าสุด EXIM Biz Transformation Loan เป็นสินเชื่อรูปแบบใหม่ที่จะช่วย “ซ่อม” “สร้าง” และ “เสริม” ภาคอุตสาหกรรมและผู้ประกอบการไทย โดยเฉพาะ SMEs ควบคู่กันไป ให้สามารถก้าวข้ามปัญหาอุปสรรคตั้งแต่ขั้นตอนการผลิตและการลงทุนปรับปรุงโรงงานและซอฟต์แวร์ดิจิทัล เพื่อสร้างโอกาสเป็นผู้ส่งออกรายใหม่หรือขยายธุรกิจส่งออก พร้อมกระจายสินค้าไปยังผู้บริโภคในต่างประเทศ ทั้งในตลาดหลักและตลาดใหม่ โดยใช้สินค้าไทยที่มีคุณภาพเป็นใบเบิกทางไปสู่เวทีการค้าโลก โดยมี EXIM BANK เป็นที่ปรึกษาและให้บริการสนับสนุนต่าง ๆ เพื่อให้ผู้ประกอบการไทยเริ่มต้นส่งออกได้หรือส่งออกได้มากขึ้น“EXIM Biz Transformation Loan เป็นผลสำเร็จของ EXIM BANK ในการทำงานร่วมกับกระทรวงการคลัง เพื่อนำเสนอเครื่องมือทางการเงินที่ตอบสนองความต้องการของภาคธุรกิจ กระตุ้นให้เกิดการพัฒนาภาคอุตสาหกรรมของไทย โดยสอดรับการเปลี่ยนแปลงของโลก โดยใช้เทคโนโลยีและนวัตกรรมเป็นกุญแจในการพัฒนาสินค้าไทยที่มีเอกลักษณ์และมูลค่าเพิ่ม เป็นที่ต้องการของตลาดโลก ปลดล็อกข้อจำกัดด้านเงินทุนด้วยเงินกู้ดอกเบี้ยต่ำ วงเงินสูง ระยะเวลาผ่อนชำระนาน ช่วยลดภาระทางการเงินให้แก่ภาคธุรกิจในภาวะวิกฤต ทั้งยังเตรียมความพร้อมให้สามารถก้าวทันเมกะเทรนด์และตอบโจทย์ผู้บริโภคยุค Next Normal ได้อย่างมั่นใจ นำไปสู่การพัฒนาอย่างยั่งยืนด้านเศรษฐกิจ สังคม และสิ่งแวดล้อมของโลก” ดร.รักษ์ กล่าว